મોદી સરકાર પાસે ડેટા તો વિશાળ પ્રમાણમાં ઉપલબ્ધ છે પરંતુ તેને તે સ્માર્ટલી કેવી રીતે ઉપયોગ કરે છે તેનું ઉદાહરણ પણ જાણવા મળ્યું છે. ભારતનો રેલ વિભાગ અને હાલમાં જ કાર્યરત થયેલું GSTN જે દેશભરમાં ભરવામાં આવતા GST નું સંપૂર્ણ મેનેજમેન્ટ કરે છે, તે કેન્દ્ર સરકારને લોકોની તેમજ માલસામાનની હેરફેરની સંપૂર્ણ માહિતી આપે છે. આ પરથી ખ્યાલ આવે છે કે દેશમાં કેટલા લોકો ક્યાં જઈ રહ્યા છે અને ક્યાંથી આવી રહ્યા છે. આ ઉપરાંત દેશના કયા ભાગમાં કયા પ્રકારનો માલસામાન ફરી રહ્યો છે વગેરેની સાચી માહિતી મળી રહી છે. આ બધા જ ડેટાનો ઉપયોગ કરીને સરકાર પોતાની આગામી નીતિ બનાવે છે. રેલવે દ્વારા આપવામાં આવેલા ડેટા અનુસાર દેશમાં ગયા વર્ષે લગભગ 8 મિલિયન લોકો એક સ્થળેથી બીજા સ્થળે સ્થળાંતર કરી ગયા હતા. જ્યારે આ ડેટા ઉપલબ્ધ ન હતો ત્યારે સરકારના વિચાર પ્રમાણે ઉપરોક્ત આંકડો લગભગ અડધો હતો. આમ સ્પષ્ટ આંકડાને લીધે સરકારને નીતિ નિર્ધારણમાં મદદ મળી રહી છે.